Pallbílar eru mest seldu bílarnir í Norður-Ameríku og er Cybertruck fyrsta tilraun Tesla til að hasla sér völl á þeim markaði . Bendir Musk á að pantanirnar 150 þúsund hafi borist fyrirtækinu þrátt fyrir að bíllinn hafi ekkert verið formlega auglýstur . Ef marka má kynninguna á fimmtudaginn þá á ódýrasta útgáfa Cybertruck að vera sex sæta og um 6 sekúndur að ná 100 kílómetra hraða , með rúmlega 3,5 tonna dráttargetu og næstum 1600 kílóa burðargetu . Hann er afturhjóladrifinn og á að geta komist rúmlega 400 kílómetra á einni hleðslu . Ódýrasta útgáfan kostar frá 39,900 bandaríkjadölum , tæplega 5 milljónum króna á gengi dagsins í dag , og er forsalan þegar hafin . Greinendur á markaði segja ljóst að kynningin hafi vakið mikla athygli þó þeir setji spurningamerki við hönnun bílsins , segja þeir óvíst hvort að hún muni höfða til fjöldans . Kynningu bílsins verður líklega helst minnst fyrir heldur vandræðlega tilraun til að sýna fram á höggþol bílsins . Eftir að hafa barið hurð hans með sleggju , án þess að nokkuð sæist á henni , var komið að rúðum bílsins . Aðstoðarmaður Musk gerði sér lítið fyrir og braut báðar rúðurnar sem hann prófaði , eftir yfirlýsingar um að þær væru óbrjótanlegar . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .